《寄怀仙居赞府尤贵端》
宋代·林表民

乐安山水佳，游屐独未至。复有县佐贤，欲见形梦寐。

忆昨交际初，篝灯饮文字。数卷出宝储，三人若鼎峙。

相忘略形骸，同道许气义。间之欻半期，仰止惟一志。

咸言居官清，或说立趣异。对松悟诗玄，饮水乐书味。

于此可怡悦，视彼持游戏。芸隐示倡酬，玉川辱简记。

不敏既重惭，有碍亦每喟。牖月揖耿光，瓶梅想幽致。

思苦夜无眠，吟成托邮骑。

作者简介：表民字逢吉，号玉溪，师子，东鲁（今山东省泛称）人。寓居临海。有玉溪吟稿。